ସୀକୃତି ନମିଳିବା ଭୟରେ ଚରମ ନିଷ୍ପତ୍ତି , ପ୍ରେମିକର ଆତ୍ମହତ୍ୟା ପରେ ଜୀବନ ହାରିଲା ପ୍ରେମିକା ! - Prameya News7\nସୀକୃତି ନମିଳିବା ଭୟରେ ଚରମ ନିଷ୍ପତ୍ତି , ପ୍ରେମିକର ଆତ୍ମହତ୍ୟା ପରେ ଜୀବନ ହାରିଲା ପ୍ରେମିକା !\nବାଲିକୁଦା ୧୨।୦୨ : ପ୍ରେମ ପାଇଁ ଗଲା ଦୁଇ ଜୀବନ । ଜଗତସିଂହପୁର ଜିଲ୍ଲା ବାଲିକୁଦା ଥାନା ଅଞ୍ଚଳରେ ଦେଖିବାକୁ ମଳିଛି ଅଭାବନୀୟ ଘଟଣା । ପ୍ରେମରେ ଅସଫଳ ହେବା ଆଶଙ୍କାରେ ରଶି ଲଗାଇ ପ୍ରଥମେ ଆତ୍ମହତ୍ୟା କରିଥିଲେ ପ୍ରେମିକ , ପରେ ପ୍ରେମିକର ମୃତ୍ୟୁ ଖବର ପାଇ ପ୍ରେମିକା ମଧ୍ୟ ରଶିରେ ଝୁଲିପଡ଼ି ଜୀବନ ହାରି ଦେଇଛନ୍ତି । ମୃତକ କୃଷ୍ଣଦାସପୁର ପଞ୍ଚାୟତ ବରିପଦା ଗାଁର ବୋଲି ଜଣାପଡିଛି । ପୋଲିସ ଘଟଣାସ୍ଥଳରେ ପହଞ୍ଚି ମୃତଦେହ ଜବତ କରିବା ସହ ଶବ ବ୍ୟବଚ୍ଛେଦ ପାଇଁ ପଠାଇଛି । ଜଗତସିଂହପୁର ଓ ବାଲିକୁଦା ଥାନା ପୋଲିସ ଘଟଣା ଛାନ୍ଭିନ୍ ଜାରି ରଖିଛନ୍ତି ।\nଜଗତସିଂହପୁର ଥାନା କାଦୁଅପଡା ପଞ୍ଚାୟତର ପଳାସହୁଡାଠାରେ ଥିବା ନିକାଞ୍ଚନ ସ୍ଥାନରେ ଏକ ପଳାଶ ଗଛରେ ରଶି ବାନ୍ଧି ଝୁଲି ଆତ୍ମହତ୍ୟା କରିଥିବା ବେଳେ ପ୍ରେମିକା ନିଜ ଘର ଫ୍ୟାନ୍ରେ ଗାମୁଛା ବାନ୍ଧି ଝୁଲି ଆତ୍ମହତ୍ୟା କରିଛନ୍ତି । ପୁଲିସ ଓ ଅଞ୍ଚଳବାସୀଙ୍କଠାରୁ ମିଳିଥିବା ସୂଚନାନୁସାରେ ଉଭୟଙ୍କ ମଧ୍ୟରେ କିଛି ଦିନ ହେବ ପ୍ରେମ ସମ୍ପର୍କ ଗଢି ଉଠିଥିଲା । ଲୁଚାଛପାରେ ଉଭୟ କେତେବେଳେ କେମିତି ଦେଖାଚାହାଁ ହୋଇ କଥାବାର୍ତ୍ତା ହେଉଥିଲେ । ଉଭୟଙ୍କ ଘର ଗୋଟିଏ ପଞ୍ଚାୟତରେ । ପ୍ରେମିକ ବାପାଙ୍କର ଚଷାପଡା ଛକରେ ଏକ ସିମେଣ୍ଟ ଦୋକାନ ରହିଛି । କିଛି କିଛି ସମୟରେ ସେ ଏହି ଦୋକାନକୁ ଆସିଥାନ୍ତି । ଏଥିସହିତ ଘରେ ଥିବା ଏକ ଟ୍ରାକ୍ଟର କଥା ମଧ୍ୟ ବୁଝାବୁଝି କରନ୍ତି ।\nତେବେ ପ୍ରେମିକା ଜଣଙ୍କ ଗାଁ ସ୍କୁଲରେ ଦଶମ ଶ୍ରେଣୀରେ ପାଠ ପଢନ୍ତି । ସ୍କୁଲକୁ ଯିବା ଆସିବା କରିବା ବେଳେ ଉଭୟଙ୍କ ମଧ୍ୟରେ ଦେଖାଚାହାଁରୁ ଗଢ଼ି ଉଠିଥିଲା ପ୍ରେମ ସଂପର୍କ । ପ୍ରେମିକାର ମାଟ୍ରିକ ପରୀକ୍ଷା ପାଖେଇ ଆସୁଥିବାରୁ ସେ ପାଠପଢାରେ ମନ ଦେଇଥିଲେ । ଫଳରେ କିଛି ଦିନ ହେବ ଉଭୟଙ୍କ ମଧ୍ୟରେ ଦେଖା ସାକ୍ଷାତ ହୋଇ ପାରିନଥିଲା । ପ୍ରେମିକ ପ୍ରେମିକାକୁ ନଦେଖି ବ୍ୟସ୍ତ ବିବ୍ରତ ହୋଇ ପଡିଥିବା ବେଳେ ମୁଣ୍ଡ ଉପରେ ପରୀକ୍ଷା ଥିବାରୁ ପ୍ରେମିକା ସମୟ ବାହାର କରିପାରିଥିବା କୁହାଯାଉଛି।\nତେବେ ଉଭୟଙ୍କ ପ୍ରେମ ସମ୍ପର୍କ ବାବଦରେ ପରିବାର ଲୋକେ ସୁରାକ ପାଇନଥିଲେ । ମଙ୍ଗଳବାର ସନ୍ଧ୍ୟାରେ ଉଭୟଙ୍କର ଗାଁ ମୁଣ୍ଡରେ ଦେଖାସାକ୍ଷାତ ହୋଇଥିବା କେତେ ଜଣ କହୁଛନ୍ତି । ଉଭୟ କିଛି ସମୟ ପାଇଁ ଗପସପ ହୋଇଥିଲେ । ଏହାପରେ ଉଭୟଙ୍କ ମଧ୍ୟରେ କ'ଣ ହୋଇଥିଲା କେଜାଣି ଆଜି ଏଭଳି ଅଘଟଣ ଦେଖିବାକୁ ମିଳିଥିଲା ।\nସୋମବାର ରାତି ପ୍ରାୟ ୮ଟା ସମୟରେ ତାଙ୍କ ପ୍ରେମିକ ତାଙ୍କ ବାପାଙ୍କଠାରୁ ପଇସା ନେଇ ପେଟ୍ରୋଲ ପମ୍ପକୁ ଗାଡିରେ ତେଲ ପକାଇବା ପାଇଁ ଯାଇଥିଲେ । ତେବେ ଘରକୁ ଫେରି ତା ପରେ କେଉଁଆଡେ ଚାଲି ଯାଇଥିଲେ । ଅନେକ ଖୋଜାଖୋଜି ପରେ ତାଙ୍କୁ ପରିବାର ଲୋକେ ପାଇ ନଥିଲେ । ମଙ୍ଗଳବାର ଦିନ ଝୁଲନ୍ତା ଅବସ୍ଥାରେ ମୃତଦେହ ଘରଠାରୁ ୫୦୦ ମିଟର ଦୂର ପଳାସହୁଡାରୁ ଉଦ୍ଧାର କରାଯାଇଥିଲା ।\nସେପଟେ ପ୍ରେମିକଙ୍କ ଆତ୍ମହତ୍ୟା ଖବର ଶୁଣି ପ୍ରେମିକା ଘର ଭିତରେ ବେକରେ ଗାମୁଛା ବାନ୍ଧି ଫ୍ୟାନ୍ରେ ଝୁଲି ପଡିଥିଲେ । ପରିବାର ଲୋକେ ଝିଅକୁ ଉଦ୍ଧାର କରି ଜଗତସିଂହପୁର ମେଡିକାଲକୁ ନେଇ ଯାଉଥିବା ବେଳେ ଅଧା ରାସ୍ତାରେ ତାଙ୍କର ମୃତ୍ୟୁ ଘଟିଥିଲା । ଫଳରେ ଝିଅକୁ ଆଉ ମେଡିକାଲ ନନେଇ ସେମାନେ ଘରକୁ ଫେରାଇ ଆଣିଥିଲେ।\nଖବର ପାଇ ଜଗତସିଂହପୁର ଥାନାଧିକାରୀ ଓ ବାଲିକୁଦା ଥାନାଧିକାରୀ ଘଟଣାସ୍ଥଳରେ ପହଞ୍ଚିଥିଲେ । ଦୁଇଟି ଅପମୃତ୍ୟୁ ମାମଲା ରୁଜୁ କରିଛନ୍ତି । ତେବେ ପ୍ରେମିକଙ୍କୁ କେହି ହତ୍ୟା କରି ଗଛରେ ଟାଙ୍ଗି ଦେଇଥିବା ତାଙ୍କ ବାପା ଜଗତସିଂହପୁର ଥାନାରେ ଅଭିଯୋଗ କରିଥିବା ଥାନା ଆଇଆଇସି ସୂଚନା ଦେଇଛନ୍ତି । ଦୁଇ ଦୁଇଟି ରହସ୍ୟମୟ ଅପମୃତ୍ୟୁର କାରଣ କଣ ହୋଇପାରେ ସେନେଇ ସମସ୍ତେ ସନ୍ଦେହରେ ପଡ଼ିଥିବା ବେଳେ ଅଞ୍ଚଳରେ ଘଟଣାଟି ଆଲୋଚନାର ବିଷୟ ପାଲଟିଛି ।
